Baladna

Baladna Food Industries (Baladna) merupakan syarikat pertanian Qatar yang memelihara lembu serta menghasilkan produk-produk tenusu, dan ia merupakan pengeluar tenusu dan makanan terbesar milik Qatar, membekalkan lebih 95 peratus daripada keperluan produk tenusu segar negara. Ladang tenusu itu diwujudkan secara besar-besaran selepas sekatan ekonomi dikenakan terhadap Qatar oleh Arab Saudi dan beberapa negara lain pada 2017.

Pada 10 Oktober 2019, Baladna Food Industries dan Felcra Bhd menandatangani Memorandum Persefahaman (MoU) di Kuala Lumpur, yang disasar bagi penubuhan ladang tenusu terbesar Malaysia dalam tempoh dua tahun, selaras dengan Dasar Keselamatan Makanan Nasional negara. Pengerusi Felcra Mohammad Nageeb Abdul Wahab dilaporkan berkata di bawah kolaborasi itu, dua syarikat berkenaan menyasarkan pengeluaran 50 juta liter susu menjelang tahun 2021, di samping telah mengenal pasti lima lokasi di zon utara dan tengah negara, serta di Sabah dan Sarawak bagi tujuan itu. Di bawah MoU itu Felcra akan menyediakan tanah, manakala Baladna akan membekalkan teknologi di samping ternakan.

Pada 13 Dismember 2019, Perdana Menteri Malaysia Mahathir Mohamad melawat Baladna. Dalam lawatannya kira-kira dua jam, beliau diberi taklimat oleh Anggota Lembaga dan Pengarah Urusan Baladna, Ramez Al-Khayyat, serta dibawa melawat operasi syarikat itu.

Rujukan